## Кондак 1

Взбранный Нектарие Пентаполя митрополите и Эгинский чудотворче, приносим ти прошения о болящих сродниках наших: изряден бо явился еси целитель раковыя язвы и прочих недугов, всей вселенней благодать даруя, сего ради единеми усты и единем сердцем воспеваем ти присно: радуйся, Нектарие, Архиерею Божий.

## Икос 1

Ангела хранителя во святем крещении обретый, от младых ногтей равноангельскаго жития возжелал еси, отче наш Нектарие; ныне же со Ангелы зрением Славы Божия наслаждаяйся, моли всех Ангелов Владыку о поющих ти сицевая: Радуйся, венчанных родителей плоде благословенный; радуйся, от чрева матери Богом освященный. Радуйся, издетска навыкший послушанию; радуйся, от юности изучивый Писания. Радуйся, Божиих словес одушевленная книго; радуйся, живая боголюбия скрижаль. Радуйся, Богом избранный за кротость и смирение; радуйся, дом оставивый духовнаго ради учения. Радуйся, яко тебе ради буря зельна на мори утишися; радуйся, яко поясом твоим надломленная мачта укрепися. Радуйся, орля юное, имуще криле умныя молитвы; радуйся, елене, взыскавый источники покаяния. Радуйся, Нектарие, Архиерею Божий.

## Кондак 2

Видящи тя на воздусе молящася, черница некая престрашна бысть, Боголюбче; ты же дар молитвы сокрывая, уста девы клятвою запечатлел еси Господу в сердце воспев: Аллилуиа.

## Икос 2

Разум Христов молитвою стяжал еси, святый Нектарие, во еже разумети, что есть воля Божия, благая, угодная и совершенная; научи и нас на всяком месте воздевати руки к Богу без гнева и сомнения, да приимеши от нас похвальная: Радуйся, во юдоли плачевне восхождения положивый; радуйся, плоды Духи израстивый. Радуйся, чадо горы Афонския; радуйся, ключу молитвы Иисусовы. Радуйся, древляго благочестия светило; радуйся, граде Святыя Троицы. Радуйся, благодатию осененный; радуйся, Херувиме огненный. Радуйся, соль земли обетованныя; радуйся, слезами сеявый, пожавый радостию. Радуйся, на немже процвете святыня Христа; радуйся, яко Бог благодействова тя. Радуйся, Нектарие, Архиерею Божий.

## Кондак 3

Силою Вышняго облеченный, отче Нектарие, силу словес Христовых утвердил еси: во Царствии Моем,– Той рече,– ни женятся, ниже посягают, но яко Ангели на небеси, выну поют: Аллилуиа.

## Икос 3

Имущи Пречистая Богородица в услужении все воинство небесное, тебе, угодниче, аки Ангела во плоти, воспевателя чудес Своих постави: мы же, Мариин омофор над тобою зряще, со страхом и любовию припадаем ти: Радуйся, тайный избранниче Богоматере; радуйся, велений Ея исполнителю. Радуйся, духа кротости от Чистыя Голубицы приявый; радуйся, в песнех духовных Приснодеву прославивый. Радуйся, учай угождати неба и земли Царице; радуйся, молитвами Матере милость у Сына обретый. Радуйся, мерило праведности и мудрости палато; радуйся, высото рассуждения и смирения глубино. Радуйся, Эгинский крине, нектар покаяния точащий; радуйся, Эдемская пчело, медом богословия нас снабдевающая. Радуйся, мироварнице, миро изливающая; радуйся, чаше духовного омовения. Радуйся, Нектарие, Архиерею Божий.

## Кондак 4

Раковую язву кровоточащу на груди имея, иерей храма твоего, Нектарие, смятеся, егда ты явлься облобыза его, аки во плоти сый; он же исцеление получив, тебе невидиму бывшу, со слезами возопи Богови: Аллилуиа.

## Икос 4

Слышаша мнози о дивнем исцелении, при жизни тобою содеянном, егда во стране Канадстей, святей Литургии служиме, в Дусе явился еси, чудотворче Нектарие, и расслаблена некоего мужа воздвигл еси, к Чаше его призывая; той же здрав бысть, веси Эгинския достиг и, тя во плоти узрев, велегласно взываше: Радуйся, врачу гостеприимный, Греции похвало; радуйся, Николая Чудотворца славу стяжавый. Радуйся, кладезю благостыни; радуйся, милосердый самарянине. Радуйся, даром чудес обогащенный; радуйся, посещаяй люди смиренныя. Радуйся, утешаяй нас чудесы неложными; радуйся, яко невозможная другим тебе возможна. Радуйся, яко скорби наша на радость прелагаеши; радуйся, ты бо от очей наших слезы отираеши. Радуйся, одержимых бесы свободителю; радуйся, раковыя язвы исцелителю. Радуйся, Нектарие, Архиерею Божий.

## Кондак 5

Боготечною звездою покаяния возшел еси, отче, над вселенней, лучи сокрушения о людских беззакониях выну испущаяй; озари умы наша к зрению грех наших, да умилостивим Владыку пением: Аллилуиа.

## Икос 5

Видеша отроковицы чистыя Архиерея своего, в лепоте души и тела Богу предстояща, и познав в нем великаго молитвенника и чудотворца, согласно возгласиша ти, святителю Нектарие: Радуйся, Христа присное жилище; радуйся, Духа дивное сокровище. Радуйся, царское священие Великаго Архиерея; радуйся, призванный к Престолу Вечнаго Царя. Радуйся, Плоти Христове сотелесниче; радуйся, Крове Святыя причастниче. Радуйся, глашатаю покаяния; радуйся, ходатаю о нас пред Богом. Радуйся, Нектарие, Ангелы веселяяй; радуйся, пламеню, демоны пожигаяй. Радуйся, пучино щедрот; радуйся, море чудес преславных. Радуйся, Нектарие, Архиерею Божий.

## Кондак 6

Проповедниче Единаго Благаго, Нектарие блаженный, тя, смирившася под крепкую руку Божию, Той превознесе; в страстном мори влающихся не забуди чад твоих, но на брезе смирения постави я, да возвеличат Бога твоего, воспевая: Аллилуиа.

## Икос 6

Возсиявшу свету блаженств Христовых, от степени в степень востекл еси, богомудре Нектарие: кротостию и миром, воздержанием и любовию душу свою просветил еси, да от нас ныне слышыши сицевая: Радуйся, носивый ризу смирения; радуйся, обиды покрывавый прощением. Радуйся, наслаждаяйся о множестве мира; радуйся, наследуяй землю кротких. Радуйся, фиале покаяннаго плача; радуйся, чистоты сердечныя зерцало. Радуйся, именем Иисусовым насыщенный; радуйся, водами Писаний напоенный. Радуйся, милость и суд возвестивый; радуйся, любовию вражду упразднивый. Радуйся, благочестивый житием; радуйся, гонимый правды ради. Радуйся, Нектарие, Архиерею Божий.

## Кондак 7

Хотя человек Божий совершен быти, Нектарие праведне, путь непорочных избрал еси: на Эгинстем острове житейское море, аки в ковчезе, преплавая, победительная воспевал еси Господеви: Аллилуиа.

## Икос 7

Новаго Завета учитель изряден явился еси, слово Божие житием своим проповедавый: яко несть наша брань противу плоти и крове, но миродержателем тьмы века сего. Мы же о Господе возмогая, вопием ти, державне Нектарие: Радуйся, доблий воине Иисуса Христа; радуйся, язво духовом злобы поднебесным. Радуйся, вся оружия Божия восприявый; радуйся, препоясавый чресла истиною. Радуйся, яко нозе твои красны благовестием мира; радуйся, яко на версе твоем утвержден шлем спасения. Радуйся, щите веры, имже вернии ограждаются: радуйся, мечу обоюдоострый, ереси посяцаяй. Радуйся, победителю, от древа жизни вкушаяй; радуйся, человече Божий, странный смерти вторыя. Радуйся, свидетелю веры истинныя; радуйся, райская ветвь спасения. Радуйся, Нектарие, Архиерею Божий.

## Кондак 8

Странное обретеся в тебе совершенство, точию совершенным в любве доступное; усоверши любовию души наша, любвеобильне Нектарие, да в мужа совершенна достигше, поем Богови: Аллилуиа.

## Икос 8

Весь был еси в нижних, смиренным последуя, в вышних с Богом, сиречь с Любовию, пребывая; даруй нам, о, неботаинниче Нектарие, любве познание, во еже пети ти сицевая: Радуйся, яко пленником содеялся еси любве Божия; радуйся, яко чад своих любовию пленил еси. Радуйся, выю под иго Спасово подклонивый; радуйся, бремена ближних носивый. Радуйся, в любве укорененный; радуйся, в милости утвержденный. Радуйся, широту и долготу Креста разумеваяй; радуйся, высоту и глубину Древа постигаяй. Радуйся, разумниче любве, разум превосходящая; радуйся, полноты Божия вместилище. Радуйся, в уме держай елика истинна, праведна и честна; радуйся, сердцем любяй елика пречиста, доброхвальна и прелюбезна. Радуйся, Нектарие, Архиерею Божий.

## Кондак 9

Всякое естество ангельское и человеческое удивися образу, великий Нектарие, в тебе явленному: яко несть во Христе ни иудей, ни эллин, ни раб, ни свободь, ни мужеск пол, ни женский, но нова тварь, Искупителю твари поющая: Аллилуиа.

## Икос 9

Ветия многовещанныя умолкоша, житию твоему, святый отче Нектарие, дивящеся, како свят был еси, грешным ся именовавый; духовен был еси, из земли перстныя взятый: по смерти вознесен был еси, при жизни умом до ада низшедый; мы же отверзше уста, аки дети вопием: Радуйся, главо, веру возвысившая; радуйся, уста, безбожие посрамившия. Радуйся, око, Боговедением просвещенное; радуйся, деснице, могуществом Его укрепленная. Радуйся, смиряяй кичливыя умы; радуйся, сокрушаяй гордая сердца. Радуйся, явивый силу в немощи; радуйся, в слезах нашедый радость. Радуйся, умерый и живый; радуйся, земный и небесный. Радуйся, горушное семя живота; радуйся, зрелый класе Воскресения. Радуйся, Нектарие, Архиерею Божий.

## Кондак 10

Спасти хотя душу свою, яко деву, единему Жениху ту обручил еси; ныне же вшед в невестник Христов с лики девственных, Нектарие славне, поеши песнь: Аллилуиа.

## Икос 10

Стена еси всем прибегающим к тебе, достохвальне Нектарие, имаши бо благодать немощныя врачевати и к небесному наследию возводити: нас убо, чад твоих, уврачуй и в Царствие Христово возведи, да вседушно речем ти сицевая: Радуйся, старче благодатный; радуйся, юниц путевождь преизрядный. Радуйся, невинный пастырю невинных овец; радуйся, мудрый собирателю девственных жемчужин. Радуйся, вселенныя духовный окормителю; радуйся, Евхаристии пламенный служителю. Радуйся, гласе смиреннаго Христа; радуйся, глаголе зиждительнаго Духа. Радуйся, в терпении искушенный; радуйся, скорбьми очищенный. Радуйся, поборниче Божия правды; радуйся, наследниче Христовы славы. Радуйся, Нектарие, Архиерею Божий.

## Кондак 11

Пение Богоматери приносил еси, угодниче Божий, Материю Света Деву именуя, ныне же совершенне просветился еси разумением тайны воплощения, вознося горе глас: Аллилуиа.

## Икос 11

Светом Божественныя славы просвещаема зрим тя, Нектарие, в чертозе славы: просвети одеяние душ наших Троическим сиянием, да воспеваем ти непрестанно: Радуйся, каменю драгий Царевы диадимы; радуйся, молние Носимаго на Серафимex. Радуйся, яко светла заповедь, просветившая очи твоя; радуйся, яко возлюбил еси ю паче злата и топазия. Радуйся, сребро разжжено, очищено седмерицею; радуйся, гусли духовныя, Спасова цевнице. Радуйся, в сердцы имя Божие написавый; радуйся, любовию подвиг веры оправдавый. Радуйся, святыню Духа носивый; радуйся, освятивый души, растленныя страстьми. Радуйся, праведностию, аки виссоном убеленный; радуйся, Троицы познанием озаренный. Радуйся, Нектарие, Архиерею Божий.

## Кондак 12

Благодать, от Бога ти данную, умножая умножил еси, рабе Божий, благий и верный Нектарие, темже и нас куплю духовную деяти сотвори, да обретше лихву, Христу воспоим: Аллилуиа.

## Икос 12

Поюще твоя чудеса, пречудне Нектарие, вемы, яко Христос в тя богатно вселися, сего ради чудодейну десницу Его на нас низведи, глаголющих сице: Радуйся, преемниче древних отцев; радуйся, новый угодниче Христов. Радуйся, Великия Церкве красото; радуйся, всемирная надеждо. Радуйся, себе уничиживый, Богом прославленный; радуйся, в последних ходивый, первым поставленный. Радуйся, дела обители точию знавый, егоже знает вселенная; радуйся, чуждый дольния славы, небесною мздою почтенный. Радуйся, иже по кончине недвижим лежай, недужна восстави; радуйся, иже многим явивыйся, плач о кончине устави. Радуйся, две златницы, монашества и священства, от Бога получивый; радуйся, с лихвою цельбы и чудес злато Христу возвративый. Радуйся, Нектарие, Архиерею Божий.

## Кондак 13

О, священная главо, дивный врачу Архиерею Божий Нектарие! Приими ныне малое, обаче теплое моление чад твоих, благодати сущей в тебе верующих. Даруй нам недугов исцеление и от вечныя избави погибели, да Христу Спасу нашему взываем с радостию: Аллилуиа.

(Этот кондак читается трижды, затем икос 1 и кондак 1)